Христо Фотев
Не си ти по-могъща от кокичето…

chitanka.info

Не си ти по-могъща от кокичето,

от кратката му сребърна съдба.

В коя треньорска школа се научи то

на воля — и класическа борба.

Ах, във мига, когато ние хората

повярваме завинаги в снега

и в ужаса — повярваме на твоята

арктична диктатура… Във мига,

в нощта на алкохола и цигарите

едно внезапно, атлетично „не“

се вдига и взривява тротоарите

с трогателно-зелени рамене.

И ти си победена… Как научи то

най-крехкото — класическа борба?

Не си ти по-могъща от кокичето —

сестричето ми нежно по съдба.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.